
«Mi madre y el dinero». Creació: Pornotráfico. Direcció i disseny d’espai: Anacarsis Ramos. Text: Anacarsis Ramos, a partir dels relats de Josefina Orlaineta. Interpretació: Josefina Orlaineta, Anacarsis Ramos. Dramaturgista: Santiago Villalpando. Assessoria d’investigació: Babis Zozaya. Disseny d’il·luminació, so i vídeo: Karla Sánchez "Kiwi". Producció executiva i realització de l’escenografia i l’utillatge: Fausto Castaño. Pintura escènica: Josefina Orlaineta. Tour management i distribució: Roni Isola. Assistència de direcció: Sofía León, Valentina Girón. Assistència de gravació: Emiliano Sandoval. Una coproducció de Pornotráfico, Festival Internacional del Centro Histórico de Campeche, Instituto de Cultura del Estado de Campeche / FULGOR - Encuentro escénico con los Estados 2024, amb curadoria de Mariana Arteaga i Mariana Gándara. Amb suport de PAC (Patronato de Arte Contemporáneo. En col·laboració amb Josefina Orlaineta. Espai Lliure, Teatre Lliure Montjuïc, Barcelona. Festival Grec 2026. Del 7 al 8 de juliol 2026.
______________________________________________________
A Mèxic, de pobre no se’n surt


Tots els festivals són espais creatius i lúdics on coincideixen propostes molt diverses que difícilment es poden veure a les temporades regulars dels teatres. Diferències que no sols tenen a veure amb la seva qualitat artística, sinó amb l’objectiu, amb la capacitat de produir emocions, de reflectir-nos a nosaltres i a la societat en què vivim o fins i tot simplement entretenir-nos, però també amb els mitjans de producció per aixecar-les i que tot sovint reflecteixen altres diferències culturals i econòmiques.

No fa ni dos dies, la sala Fabià Puigserver del Teatre Lliure rebia Florentina Holzinger, una de les estrelles de la radicalitat europea, amb un xou (Ophelia’s got talent) en què no s’escatimava res i on fins i tot sortia un helicòpter de mida natural. I tres dies més tard al petit Espai Lliure una companyia mexicana ens apropava una senzilla però compromesa mirada política sobre la perversió del sistema capitalista a Mèxic, extensible arreu de les societats deprimides en la línia del que l’escriptor i periodista Eduardo Galeano va analitzar i denunciar a Las venas abiertas de América Latina.

Mi madre y el dinero planteja la dificultat, o gairebé la impossibilitat, de les classes baixes fora del privilegiat Occident per accedir a una vida digna, malgrat que treballin sense parar. Aquest és el cas real de Josefina Orlaineta, mare de l’actor i dramaturg Anacarsis Ramos. ¿Per què amb 66 anys i havent treballat tota la vida la meva mare viu en la pobresa?, es pregunta Ramos. I d’aquí que la convencés per explicar la seva experiència vital amb la feina i els diners. De manera que l'emprenedora Josefina va sumar a la seva història laboral amb més de quaranta iniciatives comercials la feina d’actriu. I quina soltesa que gasta! Com si ho hagués fet tota la vida.

Mi madre y el dinero és un drama. Més ben dit, una tragèdia, com hem dit extrapolable, però presentada amb sinceritat, humor i lucidesa. Teatralment, ben adobada amb imatges i amb accions directes com l'elaboració de xoriços campechanos que venen als espectadors. No busca la compassió. Però hi ha una ràbia continguda. La funció va rebre l’aplaudiment més entusiasta que hem sentit fins ara al Grec 2026.
Santi Fondevila, ARA, 7 juliol 2026
El bon xoriço cuinat a la misèria quotidiana

No s’ho hauria pogut creure. Si, l’any 1981, quan va visitar per primer cop Barcelona i es va passar aquí una temporadeta, algú li hagués dit a Josefina Orlaineta que acabaria tornant a la ciutat convertida en l’actriu principal d’un espectacle teatral, no s’ho hagués pas cregut. Potser fins i tot s’hagués posat a riure. Però, com diu el dit, la vida dona moltes voltes.


Per aquella època, la Josefina era una noia jove mexicana d’uns vint anys que sabia ja molt bé el que suposava guanyar-se la vida des que en tenia vuit (tirant cap avall, es podria dir que als cinc ja va exercir alguna labor més o menys retribuïda econòmicament), sense deixar per això de recordar la seva infància com una infància ben feliç.

Malgrat tot, la Josefina tenia ganes de viatjar, de veure món i, amb una mica de sort, de donar-li una bona queixalada a aquest món. I, parlant de queixals, cal deixar constància que no passar gana, ha estat des de sempre la prioritat principal de la Josefina, perquè molts cops li ha tocat lluitar contra l’angoixa que provoca servir-te tu i servir-li als teus fills un plat gairebé buit, mentre l’ombra de la fam sobrevola casa teva.

Acabada d'arribar a una Barcelona post-transició que la va deixar sorpresa pels seus aires i les seves vestimentes liberals —una Barcelona que encara no es podia creure pas tampoc que acabaria convertint-se en seu dels jocs olímpics una dècada després— , la Josefina es dedicà per un temps a fer petits però prou lucratius negocis vinculats a la bijuteria un xic top manta —prou lucratius com per permetre’s anar a dinar i/o a sopar a restaurants ben dignes— que la portaren a conèixer el seu futur marit. És a dir, el pare tant de la seva filla com d’aquest fill seu que ara acaba de convertir-la en estrella convidada a uns quants dels més prestigiosos festivals teatrals d’aquests que corren per la vella Europa.

I és que, d’altra banda, i tal i com ens recorda aquest noi que li va sortir a la mare artista i una mica queer, i que per totes dues raons —i per allò que passava a casa seva— va fugir tan aviat com va poder de la seva depriment i repressora Campeche natal per enfilar cap a l’immens Mèxic DF ple a vessar de llibertat sexual i oportunitats creatives, aquests festivals internacionals estan ben àvids de programar propostes com la que ara ell ens ha presentat al Grec.

El fill es pregunta com pot ser que encara segueixi vivint immers en la precarietat, malgrat tots els prometedors contactes establerts al DF, totes les festes oficials o esbojarrades a les quals ha assistit, tot el prestigi aconseguit en els circuits més radicals pel col·lectiu Pornotráfico del qual n’és fundador, i tota la gran quantitat d’articles que escriu i de classes que imparteix.

I sap que la seva proposta ho té tot per captar l’atenció dels festivals internacionals que paguen més o menys bé. Aquí tenim, d’una banda, un creador ben queer i també ben representatiu de l’activitat artística més innovadora d’un subcontinent americà alhora sovint situat al llindar d’un tercer món perpètuament oprimit per les botes del primer món. I una mare acostumada a sobreviure movent-se pels marges més lumpen de la societat. I un pare amb trets d’abusador i maltractador, maltractat també ell mateix per un sistema social i unes polítiques neoliberals que el condemnaren a exercir rols intolerables.

I, tornant a allò de la precarietat, tenim també un muntatge que denuncia la dificultat que implica intentar viure de l’art; més encara quan aquest es mou al marge de l’alta cultura oficial. I un espectacle que ,anant més enllà de l’autoficció que també és tendència, fa que mare i fill comparteixin un catàrtic escenari, tot permetent que des de la representació —si cal canviant les paraules verbalitzades per les paraules escrites, quan allò que es diu resulta massa dur com per dir-ho en veu alta davant la mare— es pugui penetrar en els racons més foscos dels vincles familiars.

¿Li posem una mica —o un molt— d’humor, a tot plegat? Això també ven molt a l’hora de vendre un espectacle als grans festivals internacionals: al cap i a la fi, el seu públic n’està ja una mica fart de propostes feixugues plenes de seriosos discursos domàtics. Doncs, Anacarsis Ramos sap molt bé com moure’s pel territori de la denúncia lúdica. I d’altra banda, tampoc li cal esforçar-se massa perquè amb una mare com la seva, una mare que sap quan cal riure’s de la seva pròpia ombra sense ocultar per això les ferides que ha anat imprimint-li l’estat de perpètua infelicitat i perpetua precarietat en el qual ha viscut sempre, l’humor aflora com si res.

De fet, en tindríem prou amb repassar la infinitat d’oficis que ha exercit la mare per comprovar un cop més la facilitat amb la qual les més dures circumstàncies poden adoptar aire de comèdia. Quelcom que se’ns farà evident tot just entrem a una sala teatral reconvertida ara en la perruqueria casolana (tan casolana que trobar-te pèls no ja a la sopa sinó a qualsevol altre condiment, era quelcom ben habitual per a la família Ramos) en la qual Orlaineta li està tallant el cabells a Anacarsis, tal i com ho feia també en d’altres temps quan exercia de perruquera .

I això no és tot: quan els veieu condimentar uns xoriços que, si teniu estomac per fer-ho, poden estar també a la vostra disposició, la complicitat catàrtica d’aquests dos es posarà encara més en evidència, mentre la mare i el fill es perdonen o es demanen perdó l’un a l’altra, ja sigui de forma verbal o de forma silenciosa. ¿Què més voleu, programadors del primer món? ¿Voleu potser que la mare lumpen reconvertida en actriu es fiqui en el paper d’una reina que podria ser shakespeariana? Doncs, fet: també està inclosa en el pack!

I, tornant a allò de la precarietat, tenim també un muntatge que denuncia la dificultat que implica intentar viure de l’art; més encara quan aquest es mou al marge de l’alta cultura oficial. I un espectacle que, anant més enllà de l’autoficció que també és tendència, fa que mare i fill comparteixin catàrtic escenari.

Ramon Oliver, Recomana, 8 juliol 2026

La pela és la pela, mama


Vam veure Mi madre y el dinero, a l’Espai Lliure: un espectacle molt més lleuger, però que dialoga de meravella amb SPAfrica. El creador mexicà Anacarsis Ramos puja a escena amb la seva mare, Josefina Orlaineta, per explicar-nos la vida de la seva progenitora. El fil conductor seran els diners, la classe social i la precarietat, exemplificada en la infinitud de feines que ha fet la Josefina durant tota la seva vida. La proposta és domèstica, senzilla i familiar, però també juga amb molta intel·ligència amb allò que triomfa als festivals internacionals: ¿què millor que la història d’una dona llatina racialitzada de classe baixa i el seu fill queer? La set de «realitat precaritzada» es troba en el fons del cor de tots els programadors europeus.


La Josefina és una supervivent, una dona d’empenta que, com les Teresines, si no sabia fer una cosa l’aprenia: ja fos treballar de perruquera, de secretària, de venedora de bijuteria o d’antojitos pel carrer. Tot és feina. L’esperit emprenedor de la mare de l’artista contrasta amb un fill conscient del privilegi que suposa dedicar-se al teatre, que va fugir del seu Campeche natal per trobar-se a la Ciutat de Mèxic com a home gai, i que porta (alerta) el símbol de la Volksbühne de Berlín tatuat al braç: la roda amb potes. «No quiero que me muestres como pobrecita», li diu la mare al fill, entrant a fons al joc de l’autoficció i l’autorepresentativitat. Fins i tot faran tres chorizos en directe (que vendran als espectadors més ràpids), i la història de la violència familiar serà projectada en forma de sobretítols, com si fos massa forta per ser verbalitzada pels dos protagonistes.


«No fracasaste. Fracasó la sociedad», li diu el fill a la mare. I té tota la raó del món: que una dona que ha treballat tota la vida (des dels sis anys) no tingui una pensió digna és un fracàs col·lectiu, polític i social. L’Anacarsis i la Josefina es posen dos barrets de mexicà (això és el que nosaltres, espectadors europeus, esperem d’ells) i brinden amb un tequila reposado que en realitat és suc de poma.

L’Anacarsis i la Josefina estan girant aquest espectacle per Europa i mereixen fer tots els bolos del món. Els ho devem, com a europeus i com a colonitzadors. Seria com si els tornéssim, de mica en mica i de bolo en bolo, tot l’or que fa segles que els vam robar. Haurien de girar durant dècades.

Oriol Puig Taulé, Núvol, 15 juliol 2026

